ผู้ประกันตน หลังหายป่วยโควิด-19 ยื่นเบิกรับเงินชดเชยการขาดรายได้ ตามใบรับรองแพทย์
นายนันทชัย ปัญญาสุรฤทธิ์ รองเลขาธิการสำนักงานประกันสังคม กล่าวว่า กรณีผู้ประกันตน มาตรา 33 มาตรา 39 และมาตรา 40 รักษาอาการป่วยโควิด-19 หายดีแล้ว มีสิทธิได้รับเงินทดแทนการขาดรายได้จากสำนักงานประกันสังคม สำหรับผู้ประกันตนมาตรา 33 หากหยุดรักษาตัวเกิน 30 วัน สามารถเบิกสิทธิประโยชน์กรณีขาดรายได้ นับตั้งแต่วันที่ 31 ของการลาป่วย จึงมีสิทธิได้รับเงินทดแทนร้อยละ 50 ของค่าจ้าง ส่วนผู้ประกันตนมาตรา 39 สามารถเบิกสิทธิประโยชน์ได้ตั้งแต่วันแรกที่เข้าระบบการรักษาจนสิ้นสุดการรักษา ในอัตราร้อยละ 50 โดยคิดจากฐานอัตราการนำส่งเงินสมทบ (4,800 บาท) หรือเบิกได้ประมาณ 80 บาทต่อวัน เงื่อนไขสำคัญผู้ประกันตน มาตรา 33 และ มาตรา 39 ต้องมีการนำส่งเงินสมทบ 3 เดือน ภายในระยะเวลา 15 เดือนก่อนวันรับบริการทางการแพทย์ ยืนยันกรณีผู้ประกันตนป่วยโควิด-19 รับการรักษาตัวที่บ้าน Home Isolation หรือรักษาในระบบชุมชน Community Isolation (CI) ยังมีสิทธิ์เบิกรับเงินทดแทนขาดรายได้ โดยจะพิจารณาจากเอกสารหลักฐานและใบรับรองแพทย์ รองเลขาธิการสำนักงานประกันสังคม ยืนยันว่า ผู้ประกันตนมาตรา 40 ที่เจ็บป่วยโควิด-19 เข้ารักษา Home Isolation หรือแยกกักตัวในชุมชนแบบ Community Isolation (CI) ตั้งแต่ 3 วันขึ้นไป สามารถเบิกเงินทดแทนการขาดรายได้ วันละ 200 บาท ส่วนกรณีรับการรักษาประเภทผู้ป่วยในโรงพยาบาล หรือใน Hospitel ตั้งแต่ 1 วันขึ้นไป จะได้เงินทดแทนการขาดรายได้ วันละ 300 บาท เงื่อนไขสำคัญผู้ประกันตน ต้องจ่ายเงินสมทบมาแล้ว 3 ใน 4 เดือน ก่อนที่จะเจ็บป่วย ทั้งนี้ สามารถดาวน์โหลดแบบฟอร์มขอรับประโยชน์ทดแทนได้ที่เว็บไซต์ สำนักงานประกันสังคมและแนบสำเนาสมุดบัญชีออมทรัพย์ แล้วนำส่งทางไปรษณีย์ หรือนำส่งสำนักงานประกันคมใกล้บ้าน